LALIT fer-de-lans 

muvman kont lalwa POT

Lalit ti premye lafors politik pu expoz lalwa POT pu seki li li ete: enn lalwa libertisid. Nu finn reisi anpes guvernman MSM-MMM-PMSD vot so lalwa deryer ledo dimunn, an-silans. Apre ki nu finn piblikman expoz degre represyon dan lalwa POT, Lalit, ansam avek GWF finn pran linisyativ pu re-apel Komite Ad-Hoc kont Public Security Act vit-vit pu ki organiz mobilizasyon kont lalwa POT. Ansam avek muvman sindikal, muvman fam ek organizasyon travayer dan Komite Ad-Hoc, nu finn proteste divan Parlman, lindi le 4 Fevriye aswar, kan guvernman ti vot lalwa POT enn premye fwa. Se sa kalite aksyon-la ki finn donn lelan enn veritab muvman lopozisyon kont POT dan pei-la antye. Ziska ki guvernman finn oblize re-vot so lalwa enn dezyem fwa, ek 2 Prezidan Repiblik finn bizin kareman demisyone.

PT-PMXD, mem ki zot osi ti vot lalwa represif Public Security Act an 1999, finn oblize aliyn li-mem lor pozisyon Komite Ad-Hoc ek Lalit. Dan enn premye tan, se Minis Anil Gayan ki ti divan-divan pu defann lalwa POT. Kan Ashok Subron, manb Lalit finn akil Minis Gayan lor radyo MBC, lelandime ki Minis Gayan ti atak Komite Ad-Hoc lor televizyon, Paul Berenger li-mem finn bizin vinn defann lalwa POT. Me Berenger pa finn kapav defann lalwa-la divan piblik. Lalit ek Komite-Ad-Hoc finn lans lapel pu ki abitan sak sirkonskripsyon organiz Challenge Debate lor lalwa POT, invit depite enn kote ek Lalit ek Komite Ad-Hoc lot kote. Dan plizir landrwa: Richelieu, Chemin Grenier, Curepipe, Pamplemousses, Lalit finn gayn invitasyon pu vinn koze. Nu finn natirelman aksepte. Me bann depite MSM-MMM finn sove. Ziska Berenger-mem finn bizin taxe Lalit ek Komite Ad-Hoc de “isterik” pu li explik kifer li pa kapav partisip dan deba ar nu. 

Rezistans kont lalwa represif POT, ek  PSA kontinye. Lalit finn raport guvernman MSM-MMM-PMSD avek Human Rights Committee Nasyon Zini. Nu pe kontinye fer reinyon, anim kozri, fer miting kont lalwa POT. Le 20 Avril, Grup Zenn Lalit ti organiz enn Zurne Spesyal pu ki bann zenn kapav exprim zot kont POT atraver lar, lamizik, sante, desin, poem. 

Komite Ad-Hoc, dan lekel Lalit form parti, finn dimann bann reprezantan sindika ki syez dan National Economic and Social Council kuma met lalwa POT kuma premye item dan sa Konsey-la. 

Lalit kont lalwa POT kontinye. Si u anvi organiz reinyon dan u landrwa lor lalwa POT, kontakte militan Lalit. 

